text: Dansk flygtningehjælp søger opholdstilladelse til Jelling-familie
  30 marts 2017 kl. 16.36
  Familien Shamasnehs ankom torsdag til Sjælsmark, hvor de er blevet indkvarteret på ubestemt tid. Dansk Flygtningehjælp går ind i sagen.
  TV SYD er med familien til Udrejsecenter Sjælsmark. De blev torsdag formiddag kørt fra deres hjem i Jelling til Sjælsmark i Nordsjælland. Det er sidste etape, inden de i løbet af et par uger bliver udvist til Jordan og Palæstina.
  De har fået endeligt afslag på deres ansøgning om asyl. Men Dansk Flygtningehjælp er nu gået ind i sagen. De håber at kunne sikre dem fortsat ophold i Danmark med henvisning til Udlændingelovens paragraf 9. Den handler om, at der kan gives opholdstilladelse med hensyn til børnene tarv.
  -Vi søger opholdstilladelse for familien. Med henvisning til barnets tarv, oplyser afdelingschef Eva Singer, Dansk Flygtningehjælp, til TV SYD
  Onsdag rejste 120 elever fra Jelling til Christiansborg for at appellere til politikerne. De sidste krampetrækninger for at støtte 15-årige Alaa Shamasneh. Målet var at få Folketinget til at ændre beslutningen om hendes og familiens udsendelse.
  Oddsene er ikke gode for familien Shamasneh. De seneste to år har blot én familie opnået asyl ved at påkalde sig Udlændingelovens paragraf 9.
  Det har Dagbladet Information fundet frem til gennem en aktindsigt i Udlændingestyrelsen.
  Dansk Flygtningehjælp kender til over hundrede sager fra de seneste fire år. Sagsbehandlingstiden er op mod to år. Dansk Flygtningen hjælp håber, at deres ansøgning for Jelling-familien kan få opsættende virkning. Så kan de blive i landet, mens sagen behandles.
  
  
  
  